作者:馬致遠
標題:雙調・蟾宮曲嘆世
內容:東籬半世蹉跎，竹裡遊亭，小宇婆娑。有個池塘，醒時漁笛，醉後漁歌。嚴子陵他應笑我，孟光臺我待學他。笑我如何？倒大江湖，也避風波。咸陽百二山河，兩字功名，幾陣干戈。項廢東吳，劉興西蜀，夢說南柯。韓信功兀的般證果，蒯通言那裡是風魔？成也蕭何，敗也蕭何，醉了由他。